René van Nie

**René Gerrit Anton van Nie** (☆ 1 di januari 1939 na Overschie, Rotterdam – † 23 di mei 2017 na Aruba) tabata un cineasta, escenarista, director di cine y autor Hulandes-Arubano. E ta conoci pa varios pelicula Hulandes di e añanan 1970 y 1980, incluyendo *Kind van de Zon* (1975), *Een stille liefde* (1977) y *[[Sabine]]* (1982). Despues di su carera den cine na Hulanda, Van Nie a muda pa Aruba, unda el a bira activo como periodista, escritor y editor.

## Biografia
Van Nie a lanta cerca su tio y tanta na Sittard. Mescos cu su tio, probablemente e lo a bay traha den e minanan di carbon, pero na edad di diescuater aña el a muda pa Amsterdam. Aya e tabata biba riba caya y tabata gana su pan como coredo, un persona cu tabata guia turista, principalmente solda Mericano, pa e distrito di luz cora di e ciudad. 

Poco despues, Van Nie a haya un trabou como asistente di e cineasta Max de Haas, unda el a siña e ofishi di camarografo. Despues di cuater aña trahando den e region di Benelux, el a traha como camarografo pa Cinecentrum na Hilversum. Na Cinecentrum el a produci numeroso pelicula y documental riba encargo, tanto na Hulanda como den exterior, te ora el a cuminsa su propio compania di produccion di pelicula na cuminsamento di añanan 1970.

### Carera den cine
Van Nie tabata un director di cine conoci pa su estilo relaha di dirigi, den cua semper e tabata duna e actornan e libertad pa improvisa. Na 1974 su prome pelicula tabata e comedia *De 5 van de 4-daagse*, protagonisa pa actornan popular, manera Johnny Kraaykamp Sr., Jan Blaaser y René van Asten. Aunke e produccion tabata dirigi na un publico amplio, e recepcion di criticonan tabata mixto y e pelicula no a bira e exito comercial cu a spera.

Na 1975 Van Nie a dirigi *Kind van de Zon*, produci na encargo di Fundacion Pandora. Originalmente pensa como un documental, e proyecto a evoluciona finalmente den un pelicula largo di ficcion. E pelicula, cu Josée Ruiter den e papel principal, a estrena den un evento festivo den presencia di Reina Juliana di Hulanda y a wordo bon ricibi pa criticonan di cine Hulandes.

Su di tres pelicula, *Een stille liefde* (1977), a trata di un tata divorcia cu ta hiba su yiu den un biahe door di Belgica sin permiso di su mama. Cor van Rijn a interpreta e rol principal. Aunke e pelicula no a logra un gran exito den benta di carchi, el a ricibi reaccionnan positivo di criticonan y a gana varios premio internacional, entre otro na Festival Internacional di Pelicula di Moskou.

Na 1978 Van Nie a dirigi *Doodzonde*, un pelicula cu el mes a considera como su obra mas personal. E pelicula ta sigui un actor cu ta wordo confronta cu su pasado catolico na Limburg durante un produccion teatral. Tanto criticonan Hulandes como e publico general a reacciona negativamente riba e pelicula, y e produccion no a atrae hopi bishitante.

Despues di un pausa di varios aña, Van Nie a regresá na cinematografia cu *[[Sabine]]* (1982). E pelicula tabata protagonisa pa Rijk de Gooyer, Benthe Forrer y Ben Vereen, y tabata graba pa gran parti na Aruba. E historia ta sigui un mucha muhe di 15 aña cu ta topa su tata pa prome biaha. Aunke e pelicula tabatin un reparto fuerte y un produccion ambicioso, el no a bira un gran exito comercial. *Sabine* tabata e ultimo pelicula largo cu Van Nie a dirigi.

Na 2015 a wordo sali un dokumental tocante Rene van Nie como potret personal di su bida y carera como director di cine titula *René van Nie; Kind van de Zon*.

### Bida na Aruba
For di 1988, Van Nie a establece na Aruba, unda el a biba y traha durante e resto di su bida. E tabata casa cu un docente di Ingles Arubiano.

Durante e periodo aki el a bira activo den periodismo y literatura. El a fungi como editor di e corant diario De Arubaanse Courant y posteriormente como columnista pa e corant Amigoe. Den su obranan literario frecuentemente e tabata uza humor y satira pa describi e experencia di Hulandesnan (macamba) cu ta biba den un ambiente tropikal.

Entre su ensayo, columna y cuentanan cortico e tabata selecta material pa su bukinan, loke a resulta den e publicacion di *Kouwe kak in Tropenland* (1991), *Een strand vol witte billen* (1992), *Een tropisch uitje met Hollandse Nieuwe* (1992), *Liever heimwee dan Holland* (1993), *Geen sneeuw van betekenis* (1996), *Niet gepiest en toch nat* (1998). Den 2002 el a publica su autobiografia, *Een duizendpoot in bed*. 

Van Nie tambe a publica bukinan di potret, manera *The heart of San Nicolas* (1987), *Aruba: met heel mijn hart* (1996) y anteriormente *Amsterdam vanaf het water gezien* (1985). Ademas, el a skirbi un buki pa mucha na Hulandes y Papiamento, *De spannende avonturen van Loes en Juancho* (1998).

Na 1994 el a debuta na Radio Kelkboom cu su talkshow semanal “René vanuit het Plaza Café”.

Van Nie a fayece na Aruba dia 23 di mei 2017 na edad di 78 aña, como resultado di un paro cardiaco. E tabata tata di dos yiu muhe, di cual Nada van Nie a bira tambe activo den mundo di cine como actriz y cineasta.

Despues di su morto, interes den su legado a crece modestamente; su archivo di pelicula a wordo deposita na EYE Filmmuseum, cu a organisa un proyeccion conmemorativo di *Kind van de zon* na juni 2017. Na 2024, su autobiografia *Kind van de zon - Portret van een eigenzinnig filmmaker* a keda publica postumamente, presentando un autopotret anecdotico y subrayando su figura como uno cu no mester wordo lubida den historia di pelicula Hulandes.”

## Cinematografia
* *De 5 van de 4-daagse* (1974)
* *Kind van de zon* (1975)
* *Een stille liefde* (1977)
* *Doodzonde* (1978)
* *[[Sabine]]* (1982)

## Bibliografia
* *Kouwe kak in Tropenland* (1991)
* *Een strand vol witte billen* (1992)
* *Een tropisch uitje met Hollandse Nieuwe* (1992, cu varios escritor)
* *Liever heimwee dan Holland* (1993)
* *Geen sneeuw van betekenis* (1996)
* *Niet gepiest en toch nat* (1998)
* *Een duizendpoot in bed* (2002) 
* *Kind van de zon – Portret van een eigenzinnig filmmaker* (2024, autobiografia bou redaccion di Lex Veerkamp)